TICON ผนึกกำลัง “มิตซุย” ตั้งบ.ร่วมทุน หวังมีพื้นที่คลังสินค้ากว่าแสนตรม.
TICON เผยบ.ร่วมทุนอินโดฯ ตั้งเป้ามีพื้นที่คลังสินค้า-รง.กว่า 1 แสนตรม.
19 พ.ค. 2558

นายวีรพันธ์ พูลเกษ กรรมการผู้จัดการ บริษัท ไทคอน อินดัสเทรียล คอนเน็คชั่น จำกัด (มหาชน) หรือ TICON เปิดเผยว่า บริษัทได้ร่วมกับบริษัท พีที เซอร์ยา ซีเมสตา อินเตอร์นูซ่า ทีบีเค (SSIA) ผู้พัฒนาอสังหาริมทรัพย์รายใหญ่ของอินโดนีเซีย และบริษัท มิตซุย แอนด์ คัมปนี จากญี่ปุ่น
โดยร่วมกันตั้งบริษัทร่วมทุนในอินโดนีเซีย ภายใต้ชื่อ PT SLP SURYA TICON INTERNUSA (SLP) ด้วยทุนจดทะเบียนขั้นต้น 46.4 ล้านเหรียญหสรัฐ หรือราว 1.5 พันล้านบาท  โดย SSIA ถือหุ้นใหญ่ 50% ขณะที่ TICON และมิตซุยฯ ถือหุ้นฝ่ายละ 25% เพื่อเป็นผู้พัฒนาและบริหารจัดการคลังสินค้า และโรงงานเพื่อให้เช่าระดับสากลในประเทศอินโดนีเซีย
ทั้งนี้ โครงการนำร่องเฟสแรก ครอบคลุมคลังสินค้า 16 ยูนิต ขนาดพื้นที่อาคาร 2,160 ตารางเมตร (ตร.ม.) รวมพื้นที่ให้เช่าทั้งสิ้น 34,560 ตร.ม. ซึ่งปัจจุบันได้ดำเนินการแล้วเสร็จ และมีผู้เช่าคลังสินค้าแล้วกว่า 81% โดย SLP วางแผนพัฒนาโครงการในระยะต่อไปในไตรมาส 3/58 ซึ่งเมื่อพัฒนาโครงการแล้วเสร็จ จะทำให้ SLP มีพื้นที่คลังสินค้าและโรงงานให้เช่าภายในโครงการเทคโนปาร์ค (Technopark) รวม 146,195 ตร.ม.